[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 27.7.2009

COM(2009) 396 τελικό

Πρόταση

ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ

σχετικά με την τροποποίηση του κανονισμού (ΕΚ) αριθ. 1890/2005 του Συμβουλίου για την επιβολή οριστικού δασμού αντιντάμπινγκ στις εισαγωγές ορισμένων συνδετήρων και μερών αυτών από ανοξείδωτο χάλυβα καταγωγής, μεταξύ άλλων, Βιετνάμ

ΑΙΤΙΟΛΟΓΙΚΗ ΕΚΘΕΣΗ

Πλαίσιο της πρότασης |

Αιτιολόγηση και στόχοι της πρότασης Η παρούσα πρόταση αφορά την εφαρμογή του κανονισμού (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας, όπως τροποποιήθηκε την τελευταία φορά με τον κανονισμό (ΕΚ) αριθ. 2117/2005 του Συμβουλίου, της 21ης Δεκεμβρίου 2005, («ο βασικός κανονισμός») στο πλαίσιο της διαδικασίας για τις εισαγωγές συνδετήρων από ανοξείδωτο χάλυβα καταγωγής, μεταξύ άλλων, Βιετνάμ. |

Γενικό πλαίσιο Η παρούσα πρόταση υποβάλλεται στο πλαίσιο της εκτέλεσης του βασικού κανονισμού και προκύπτει από έρευνα που διεξήχθη σύμφωνα με τις ουσιώδεις και διαδικαστικές απαιτήσεις του βασικού κανονισμού. |

Ισχύουσες διατάξεις στον τομέα της πρότασης Τα μέτρα που ισχύουν επί του παρόντος έχουν επιβληθεί με τον κανονισμό (ΕΚ) αριθ. 1890/2005 του Συμβουλίου για την επιβολή οριστικού δασμού αντιντάμπινγκ στις εισαγωγές ορισμένων συνδετήρων από ανοξείδωτο χάλυβα καταγωγής, μεταξύ άλλων, Βιετνάμ. |

Συνοχή με τις άλλες πολιτικές και τους στόχους της Ένωσης Άνευ αντικειμένου. |

Διαβούλευση με τα ενδιαφερόμενα μέρη και εκτίμηση αντικτυπου |

Διαβούλευση με τα ενδιαφερόμενα μέρη |

Τα ενδιαφερόμενα μέρη, τα οποία αφορά η διαδικασία, είχαν τη δυνατότητα να υποστηρίξουν τα συμφέροντά τους στη διάρκεια της έρευνας, σύμφωνα με τις διατάξεις του βασικού κανονισμού. |

Συγκέντρωση και χρήση εμπειρογνωμοσύνης |

Δεν υπήρξε ανάγκη για εξωτερική εμπειρογνωμοσύνη. |

Εκτίμηση αντίκτυπου Η παρούσα πρόταση αποτελεί απόρροια της εκτέλεσης του βασικού κανονισμού. Ο βασικός κανονισμός δεν προβλέπει γενική εκτίμηση αντίκτυπου, αλλά περιλαμβάνει πλήρη κατάλογο των όρων που πρέπει να εκτιμηθούν. |

Νομικά στοιχεία της πρότασης |

Σύνοψη της προτεινόμενης ενέργειας Στις 13 Aυγούστου 2008, η Επιτροπή κίνησε διαδικασία ενδιάμεσης επανεξέτασης των ισχυόντων μέτρων όσον αφορά συνδετήρες από ανοξείδωτο χάλυβα καταγωγής Βιετνάμ κατόπιν αιτήματος που υπέβαλε ο βιετναμέζος παραγωγός-εξαγωγέας. Το αίτημα βασίστηκε σε εκ πρώτης όψεως αποδεικτικά στοιχεία σχετικά με το ότι έχουν αλλάξει οι περιστάσεις με βάση τις οποίες είχαν ληφθεί τα μέτρα· δηλαδή, ότι η εταιρεία πληροί πλέον τα κριτήρια για τη χορήγηση καθεστώτος οικονομίας της αγοράς (ΚΟΑ) και συνεπώς η συνέχιση της επιβολής των μέτρων στα υφιστάμενα επίπεδα δεν είναι πλέον αναγκαία για την εξουδετέρωση των συνεπειών του ντάμπινγκ. Η συνημμένη πρόταση κανονισμού του Συμβουλίου βασίζεται στα ευρήματα της διεξαχθείσας έρευνας που περιορίζεται στην εξέταση της πρακτικής ντάμπινγκ όσον αφορά τον αιτούντα. Από την έρευνα προέκυψε ότι η εταιρεία πληρούσε τα κριτήρια για την χορήγηση ΚΟΑ και ότι δεν εφαρμόστηκε πρακτική ντάμπινγκ κατά την περίοδο έρευνας. Διαπιστώθηκε επίσης ότι οι περιστάσεις κατά την τρέχουσα περίοδο έρευνας είχαν διαρκή χαρακτήρα. Προτείνεται, συνεπώς, η έκδοση από το Συμβούλιο της συνημμένης πρότασης κανονισμού για την τροποποίηση των μέτρων αντιντάμπινγκ που ισχύουν σήμερα. |

Νομική βάση Κανονισμός (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας, όπως τροποποιήθηκε τελευταία με τον κανονισμό (ΕΚ) αριθ. 2117/2005 του Συμβουλίου, της 21ης Δεκεμβρίου 2005. |

Αρχή της επικουρικότητας Η παρούσα πρόταση εμπίπτει στην αποκλειστική αρμοδιότητα της Κοινότητας. Συνεπώς, δεν εφαρμόζεται η αρχή της επικουρικότητας. |

Αρχή της αναλογικότητας Η πρόταση συνάδει με την αρχή της αναλογικότητας για τους ακόλουθους λόγους: |

Η μορφή της δράσης περιγράφεται στον προαναφερόμενο βασικό κανονισμό και δεν αφήνει περιθώριο για λήψη απόφασης σε εθνικό επίπεδο. |

Η αναφορά του τρόπου με τον οποίο ο οικονομικός και διοικητικός φόρτος που βαρύνει την Κοινότητα, τις κυβερνήσεις των κρατών μελών, τις περιφερειακές και τις τοπικές αρχές, τους οικονομικούς παράγοντες και τους πολίτες ελαχιστοποιείται και είναι αναλογικός προς το στόχο της πρότασης είναι άνευ αντικειμένου. |

Επιλογή πράξης |

Προτεινόμενη πράξη: Τροποποιητικός κανονισμός. |

Άλλα μέσα δεν θα ήταν κατάλληλα για τον ακόλουθο λόγο: Ο προαναφερόμενος βασικός κανονισμός δεν προβλέπει εναλλακτικές επιλογές. |

Δημοσιονομικές Επιπτώσεις |

Η πρόταση δεν έχει επιπτώσεις στον κοινοτικό προϋπολογισμό. |

Πρόταση

ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ

σχετικά με την τροποποίηση του κανονισμού (ΕΚ) αριθ. 1890/2005 του Συμβουλίου για την επιβολή οριστικού δασμού αντιντάμπινγκ στις εισαγωγές ορισμένων συνδετήρων και μερών αυτών από ανοξείδωτο χάλυβα καταγωγής, μεταξύ άλλων, Βιετνάμ

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας[1] («ο βασικός κανονισμός»), και ιδίως το άρθρο 11 παράγραφος 3,

τον κανονισμό (ΕΚ) αριθ. 1890/2005 του Συμβουλίου, για την επιβολή οριστικού δασμού αντιντάμπινγκ και την οριστική είσπραξη του προσωρινού δασμού στις εισαγωγές ορισμένων συνδετήρων και μερών αυτών από ανοξείδωτο χάλυβα καταγωγής Λαϊκής Δημοκρατίας της Κίνας, Ινδονησίας, Ταϊβάν, Ταϊλάνδης και Βιετνάμ, και για τον τερματισμό της διαδικασίας για τις εισαγωγές ορισμένων συνδετήρων και μερών αυτών από ανοξείδωτο χάλυβα καταγωγής Μαλαισίας και Φιλιππίνων[2],

την πρόταση που υπέβαλε η Επιτροπή ύστερα από διαβούλευση με τη συμβουλευτική επιτροπή,

Εκτιμώντας τα ακόλουθα:

Α. ΔΙΑΔΙΚΑΣΙΑ

1. Ισχύοντα μέτρα

1. Με τον κανονισμό (ΕΚ) αριθ. 1890/2005, το Συμβούλιο επέβαλε οριστικό δασμό αντιντάμπινγκ στις εισαγωγές συνδετήρων και μερών αυτών από ανοξείδωτο χάλυβα («ΣΑΧ») καταγωγής, μεταξύ άλλων, Βιετνάμ. Ο εν λόγω κανονισμός θα αναφέρεται εφεξής ως «ο αρχικός κανονισμός» και η έρευνα που οδήγησε στα μέτρα τα οποία επιβλήθηκαν βάσει του αρχικού κανονισμού θα αναφέρεται εφεξής ως «η αρχική έρευνα».

2. Αίτημα επανεξέτασης

2. Το αίτημα για μερική ενδιάμεση επανεξέταση («η παρούσα επανεξέταση») σύμφωνα με το άρθρο 11 παράγραφος 3 του βασικού κανονισμού υποβλήθηκε από την εταιρεία Header Plan Co., Ltd., βιετναμέζο παραγωγό-εξαγωγέα ΣΑΧ («ο αιτών» ή «HPV»). Το πεδίο της αίτησης περιορίζεται στην εξέταση της πρακτικής ντάμπινγκ και της αιτούσας εταιρείας.

3. Ο αιτών προσκόμισε εκ πρώτης όψεως αποδεικτικά στοιχεία σχετικά με το ότι η συνέχιση της εφαρμογής του μέτρου στο σημερινό του επίπεδο δεν ήταν πλέον αναγκαία για την εξουδετέρωση των συνεπειών του ντάμπινγκ. Ειδικότερα, ο αιτών προσκόμισε εκ πρώτης όψεως αποδεικτικά στοιχεία σύμφωνα με τα οποία πληροί τα κριτήρια για τη χορήγηση καθεστώτος οικονομίας αγοράς και για ατομική μεταχείριση. Επιπροσθέτως, λόγω έλλειψης εγχώριων πωλήσεων, από τη σύγκριση μεταξύ του κόστους παραγωγής του και των τιμών εξαγωγής προς την Κοινότητα προκύπτει ότι το περιθώριο ντάμπινγκ φαίνεται σημαντικά χαμηλότερο από το ισχύον επίπεδο του μέτρου.

3 . Ερευνα

4. Η Επιτροπή, αφού καθόρισε, κατόπιν διαβουλεύσεων με τη συμβουλευτική επιτροπή, ότι η αίτηση περιείχε επαρκή εκ πρώτης όψεως αποδεικτικά στοιχεία, ανήγγειλε στις 13 Αυγούστου 2008 την έναρξη μερικής ενδιάμεσης επανεξέτασης δυνάμει του άρθρου 11 παράγραφος 3 του βασικού κανονισμού με ανακοίνωση η οποία δημοσιεύθηκε στην Επίσημη Εφημερίδα της Ευρωπαϊκής Ένωσης[3].

5. Η επανεξέταση περιορίστηκε στην εξέταση του ντάμπινγκ όσον αφορά τον αιτούντα. Η έρευνα για την πρακτική ντάμπινγκ κάλυψε την περίοδο από την 1η Ιουλίου 2007 έως τις 30 Ιουνίου 2008 («περίοδος έρευνας της επανεξέτασης» ή «ΠΕΕ»).

6. Η Επιτροπή ενημέρωσε επίσημα τον αιτούντα, τους εκπροσώπους της χώρας εξαγωγής και την ένωση των κοινοτικών παραγωγών για την έναρξη της επανεξέτασης. Δόθηκε η δυνατότητα στα ενδιαφερόμενα μέρη να εκθέσουν γραπτώς τις απόψεις τους και να ζητήσουν ακρόαση εντός της προθεσμίας που ορίστηκε στην ανακοίνωση για την έναρξη διαδικασίας.

7. Δόθηκε η δυνατότητα ακρόασης σε όλα τα ενδιαφερόμενα μέρη τα οποία υπέβαλαν σχετική αίτηση και απέδειξαν ότι είχαν ιδιαίτερους λόγους να τύχουν ακρόασης.

8. Η Επιτροπή, προκειμένου να λάβει τις πληροφορίες που θεωρούνται αναγκαίες για την έρευνά της, απέστειλε ένα έντυπο αίτησης για τη χορήγηση καθεστώτος οικονομίας της αγοράς («ΚΟΑ») και ατομικής μεταχείρισης («ΑΜ») και ένα ερωτηματολόγιο στον αιτούντα και έλαβε απαντήσεις εντός των προθεσμιών που ορίστηκαν για το σκοπό αυτό.

9. Η Επιτροπή ζήτησε και επαλήθευσε όλες τις πληροφορίες που έκρινε αναγκαίες για τον προσδιορισμό του ντάμπινγκ. Η Επιτροπή πραγματοποίησε επιτόπιες επαληθεύσεις στις εγκαταστάσεις του αιτούντος και της συνδεδεμένης εταιρείας του:

10. Header Plan Co. Ltd. ('Header Plan'), Binh Hoa County, Βιετνάμ,

11. Header Plan Inc, Taipei, Ταϊβάν.

12. Επειδή ενδέχεται να χρειαστεί να καθοριστούν ορισμένα στοιχεία (ποσοστό κόστους πώλησης και γενικών και διοικητικών εξόδων καθώς και ποσοστό κέρδους) της κανονικής αξίας, όπως διευκρινίζεται στις αιτιολογικές σκέψεις (19) έως (22) παρακάτω, πραγματοποιήθηκαν επισκέψεις επαλήθευσης για τον καθορισμό αυτών των ποσοστών με βάση τα στοιχεία από άλλη χώρα, στην εν λόγω περίπτωση της Ταϊβάν, στις εγκαταστάσεις των ακόλουθων εταιρειών:

13. Jin Shing Stainless Ind. Co. Ltd, Taoyuan,

14. Yi Tai Shen Co. Ltd, Tainan.

Β. ΥΠΟ ΕΞΕΤΑΣΗ ΠΡΟΪΟΝ ΚΑΙ ΟΜΟΕΙΔΕΣ ΠΡΟΪΟΝ

1. Υπό εξέταση προϊόν

15. Το υπό εξέταση προϊόν που αποτελεί αντικείμενο της παρούσας επανεξέτασης είναι το ίδιο με αυτό της αρχικής έρευνας, δηλαδή ορισμένοι ΣΑΧ και μέρη αυτών («το υπό εξέταση προϊόν»). Σήμερα υπάγονται στους κωδικούς ΣΟ: 7318 12 10, 7318 14 10, 7318 15 30, 7318 15 51, 7318 15 61 και 7318 15 70. Υπάρχουν πολλοί τύποι ΣΑΧ, (οι πιο συνήθεις είναι μπουλόνια με σπείρωμα και βίδες), ο καθένας εκ των οποίων καθορίζεται από τα ειδικά φυσικά και τεχνικά χαρακτηριστικά του και από την ποιότητα του ανοξείδωτου χάλυβα από τον οποίον έχει κατασκευαστεί.

2. Ομοειδές προϊόν

16. Από την έρευνα προέκυψε ότι ο αιτών δεν πραγματοποίησε πωλήσεις του υπό εξέταση προϊόντος στην εγχώρια αγορά του Βιετνάμ. Επίσης προέκυψε ότι οι ΣΑΧ που παράγονται και πωλούνται στην εγχώρια αγορά της Ταϊβάν και αυτοί που εξάγονται προς την Κοινότητα από το Βιετνάμ έχουν τα ίδια φυσικά, χημικά και τεχνικά χαρακτηριστικά και τις ίδιες χρήσεις. Επομένως, συνάγεται το συμπέρασμα ότι πρόκειται για ομοειδή προϊόντα, κατά την έννοια του άρθρου 1 παράγραφος 4 του βασικού κανονισμού. Δεδομένου ότι η παρούσα επανεξέταση περιορίστηκε στον προσδιορισμό του ντάμπινγκ όσον αφορά μόνο τον αιτούντα, δεν εξήχθησαν συμπεράσματα για το προϊόν που παράγεται και πωλείται από τον κλάδο παραγωγής της Κοινότητας στην κοινοτική αγορά.

Γ. ΑΠΟΤΕΛΕΣΜΑΤΑ ΤΗΣ ΕΡΕΥΝΑΣ

1. Καθεστώς οικονομίας της αγοράς (ΚΟΑ)

17. Στις έρευνες αντιντάμπινγκ σχετικά με τις εισαγωγές καταγωγής Βιετνάμ, η κανονική αξία καθορίζεται σύμφωνα με το άρθρο 2 παράγραφοι 1 έως 6 του βασικού κανονισμού για τους παραγωγούς που μπορούν να αποδείξουν ότι πληρούν τα κριτήρια του άρθρου 2 παράγραφος 7 στοιχείο γ).

18. Εν συντομία και για ενδεικτικούς μόνο λόγους, τα κριτήρια που καθορίζονται στο άρθρο 2 παράγραφος 7 στοιχείο γ) του βασικού κανονισμού, την πλήρωση των οποίων πρέπει να αποδεικνύουν οι αιτούσες εταιρείες, συνοψίζονται στα εξής:

19. οι επιχειρηματικές αποφάσεις και το κόστος καθορίζονται σε συνάρτηση με τις συνθήκες της αγοράς και χωρίς σημαντική κρατική παρέμβαση,

20. τα λογιστικά πρότυπα ελέγχονται από εξωτερικό ελεγκτή σύμφωνα με τα διεθνή λογιστικά πρότυπα και εφαρμόζονται για όλες τις περιπτώσεις·

21. δεν υπάρχουν σημαντικές στρεβλώσεις, κατάλοιπα του προηγούμενου συστήματος το οποίο δεν στηριζόταν στην οικονομία της αγοράς·

22. η ασφάλεια δικαίου και η σταθερότητα διασφαλίζονται μέσω νομοθεσίας περί πτωχεύσεως και ιδιοκτησιακού καθεστώτος·

23. οι πράξεις μετατροπής του συναλλάγματος πραγματοποιούνται σε τιμές αγοράς.

24. Ο αιτών ζήτησε καθεστώς οικονομίας της αγοράς σύμφωνα με το άρθρο 2 παράγραφος 7 στοιχείο β) του βασικού κανονισμού και υπέβαλε έντυπο αίτησης για παραγωγούς-εξαγωγείς. Η Επιτροπή αναζήτησε και επαλήθευσε στις εγκαταστάσεις του αιτούντος όλες τις πληροφορίες που υποβλήθηκαν στην αίτηση της εταιρείας και θεωρήθηκαν απαραίτητες.

25. Η παρούσα έρευνα αποκάλυψε ότι η κατάσταση του αιτούντος άλλαξε από την εποχή της αρχικής έρευνας και μετά. Διαπιστώθηκε ότι ο αιτών πληροί πλέον και τα πέντε κριτήρια για τη χορήγηση ΚΟΑ. Ειδικότερα, διαπιστώθηκε ότι οι λόγοι για τους οποίους απορρίφθηκε η αίτηση χορήγησης ΚΟΑ δεν ισχύουν πλέον και δεν διαπιστώθηκαν άλλες περιστάσεις οι οποίες θα μπορούσαν να έχουν συνέπεια την απόρριψη της αίτησης για τη χορήγηση ΚΟΑ. Συνεπώς, κατόπιν διαβούλευσης με τη συμβουλευτική επιτροπή, χορηγήθηκε στον αιτούντα το ΚΟΑ.

26. Δόθηκε η ευκαιρία τόσο στον αιτούντα όσο και στον κοινοτικό κλάδο παραγωγής να υποβάλουν τις παρατηρήσεις τους σχετικά με τις ανωτέρω διαπιστώσεις.

27. Ο κλάδος παραγωγής της Κοινότητας έφερε αντίρρηση στα παραπάνω πορίσματα με τον ισχυρισμό ότι υπήρχε κίνδυνος καταστρατήγησης με τη διοχέτευση των εξαγωγών από την Ταϊβάν μέσω Βιετνάμ.

28. Πρώτον, πρέπει να σημειωθεί ότι δεν υπάρχει σύνδεση μεταξύ της χορήγησης ΚΟΑ στον αιτούντα και πιθανής καταστρατήγησης από την Ταϊβάν, εφόσον αυτό είναι δυνατό ακόμη και σε περίπτωση που δεν χορηγηθεί ΚΟΑ στον αιτούντα. Δεύτερον, ο κλάδος παραγωγής της Κοινότητας δεν προσκόμισε κάποια σχετικά αποδεικτικά στοιχεία για να στηρίξει τους ισχυρισμούς του. Τέλος, υπογραμμίζεται ότι ο κλάδος παραγωγής της Κοινότητας δεν προέβαλε αντιρρήσεις όσον αφορά τα παραπάνω ευρήματα, δηλαδή ότι ο αιτών πληρούσε τα κριτήρια που απαριθμούνται στο άρθρο 2 παράγραφος 7 στοιχείο γ) του βασικού κανονισμού, τα οποία είναι τα μόνα σχετικά κριτήρια για την αξιολόγηση του αν η εταιρεία πληροί τους όρους για να της χορηγηθεί το ΚΟΑ. Συνεπώς, οι ισχυρισμοί του κλάδου παραγωγής της Κοινότητας απορρίφθηκαν.

2. ΝΤΑΜΠΙΝΓΚ

2.1 Κανονική αξία

29. Ο αιτών δεν πραγματοποίησε εγχώριες πωλήσεις του υπό εξέταση προϊόντος στο Βιετνάμ. Σε περίπτωση που οι εγχώριες τιμές δεν μπορούν να χρησιμοποιηθούν για τον καθορισμό της κανονικής αξίας, πρέπει να εφαρμόζεται άλλη μέθοδος. Σύμφωνα με το άρθρο 2 παράγραφος 3 του βασικού κανονισμού, η Επιτροπή αντ’ αυτού υπολόγισε την κατασκευασμένη κανονική αξία ως εξής.

30. Η κανονική αξία κατασκευάστηκε με την προσθήκη στο κόστος παραγωγής του αιτούντος εύλογου ποσού για τα έξοδα πώλησης καθώς και τα γενικά και διοικητικά έξοδα (Π&ΓΔ) και ενός εύλογου περιθωρίου κέρδους.

31. Επειδή ο αιτών δεν πραγματοποίησε εγχώριες πωλήσεις του υπό εξέταση προϊόντος ή της ίδιας γενικής κατηγορίας προϊόντος, και επειδή η έρευνα περιορίστηκε μόνο σε μία εταιρεία, τα έξοδα πώλησης, τα γενικά και διοικητικά έξοδα και τα κέρδη δεν μπορούσαν να καθοριστούν σύμφωνα με τις μεθόδους που ορίζονται στο άρθρο 2 παράγραφος 6 στοιχείο α) και στο άρθρο 2 παράγραφος 6 στοιχείο β) του βασικού κανονισμού. Αντίθετα, έπρεπε να βρεθεί μια άλλη εύλογη μέθοδος με βάση το άρθρο 2 παράγραφος 6 στοιχείο γ) του βασικού κανονισμού.

32. Στην περίπτωση που χορηγηθεί στον αιτούντα καθεστώς οικονομίας της αγοράς, στο σημείο 5 στοιχείο δ) της ανακοίνωσης έναρξης της διαδικασίας προβλέπεται να χρησιμοποιηθούν επίσης τα πορίσματα σχετικά με την κανονική αξία που προσδιορίζεται σε κατάλληλη χώρα με οικονομία αγοράς, π.χ. για την αντικατάσταση μη αξιόπιστων στοιχείων κόστους ή τιμής στο Βιετνάμ που είναι αναγκαία για τον προσδιορισμό της κανονικής αξίας, εάν δεν υπάρχουν αξιόπιστα στοιχεία στο Βιετνάμ. Θεωρήθηκε σκόπιμο να χρησιμοποιηθούν τα ποσοστά εξόδων πώλησης και γενικών και διοικητικών εξόδων καθώς και των κερδών των παραγωγών και εξαγωγέων του ομοειδούς προϊόντος σε άλλη χώρα, στην εν λόγω περίπτωση η Ταϊβάν, σύμφωνα με το άρθρο 2 παράγραφος 6 στοιχείο γ) του βασικού κανονισμού.

33. Οι εγχώριες πωλήσεις των παραγωγών της Ταϊβάν διαπιστώθηκε ότι πραγματοποιήθηκαν σύμφωνα με τις συνήθεις εμπορικές πράξεις. Συνεπώς, τα ποσοστά των εξόδων πώλησης και των γενικών και διοικητικών εξόδων και των κερδών υπολογίστηκαν με βάση την αναλογία τους στο συνολικό κύκλο εργασιών για κάθε τύπο προϊόντος.

34. Ο σταθμισμένος μέσος όρος του ποσοστού των εξόδων πώλησης και των γενικών και διοικητικών εξόδων και του κέρδους των εταιρειών της Ταϊβάν προστέθηκε στο κόστος κατασκευής του αιτούντος για τον προσδιορισμό της κατασκευασμένης κανονικής αξίας.

2.2 Τιμή εξαγωγής

35. Όλες οι πωλήσεις των υπό εξέταση προϊόντων προς την Κοινότητα στη διάρκεια της περιόδου έρευνας πραγματοποιήθηκαν από συνδεδεμένη εταιρεία στην Ταϊβάν. Οι τιμές εξαγωγών καθορίστηκαν σύμφωνα με το άρθρο 2 παράγραφος 9 του βασικού κανονισμού, δηλαδή χρησιμοποιώντας τις πραγματικά καταβληθείσες ή καταβλητέες τιμές στη συνδεδεμένη εταιρεία από τον πρώτο ανεξάρτητο αγοραστή στην Κοινότητα κατά την ΠΕΕ.

2.3 Σύγκριση

36. Η σύγκριση μεταξύ της κανονικής αξίας και της τιμής εξαγωγής πραγματοποιήθηκε σε επίπεδο τιμών «εκ του εργοστασίου».

37. Για να εξασφαλιστεί η δίκαιη σύγκριση μεταξύ της κανονικής αξίας και της τιμής εξαγωγής, ελήφθησαν υπόψη, υπό μορφή αναπροσαρμογών, οι διαφορές που επηρεάζουν τις τιμές και τη συγκρισιμότητά τους, σύμφωνα με το άρθρο 2 παράγραφος 10 του βασικού κανονισμού. Κατά συνέπεια, έγιναν προσαρμογές για να ληφθούν υπόψη οι διαφορές στο κόστος μεταφοράς, συσκευασίας, πίστωσης, τραπεζικών τελών, προμηθειών, εκπτώσεων και ασφάλειας, όπου κρίθηκε απαραίτητο και αιτιολογημένο με επαληθευμένα αποδεικτικά στοιχεία. Έγιναν οι κατάλληλες προσαρμογές σε όλες τις περιπτώσεις όπου θεωρήθηκαν εύλογες, ακριβείς και υποστηριζόμενες από επαληθευμένα στοιχεία.

2.4 Περιθώριο ντάμπινγκ

38. Το περιθώριο ντάμπινγκ καθορίστηκε με βάση τη σύγκριση μιας σταθμισμένης μέσης κανονικής αξίας με ένα σταθμισμένο μέσο όρο τιμών εξαγωγής, σύμφωνα με το άρθρο 2 παράγραφος 11 του βασικού κανονισμού.

39. Από τη σύγκριση, όπως περιγράφηκε παραπάνω, προέκυψε η απουσία πρακτικής ντάμπινγκ.

3. Διαρκής χαρακτήρας των συνθηκών που κυριαρχούν στην ΠΕΕ

40. Σύμφωνα με το άρθρο 11 παράγραφος 3 του βασικού κανονισμού, εξετάστηκε κατά πόσο έχουν μεταβληθεί οι συνθήκες στις οποίες βασίστηκε το ισχύον περιθώριο ντάμπινγκ και εάν η μεταβολή αυτή έχει διαρκή χαρακτήρα.

41. Πρώτον, πρέπει να σημειωθεί ότι ο αιτών ήταν σε θέση να αποδείξει ότι έπρεπε να χορηγηθεί καθεστώς οικονομίας της αγοράς και συνεπώς πληρούσε τις προϋποθέσεις για ατομικά περιθώρια ντάμπινγκ. Δεν υπήρχε ένδειξη ότι η εν λόγω κατάσταση θα άλλαζε στο προβλέψιμο μέλλον.

42. Η τιμή του υπό εξέταση προϊόντος που χρεώθηκε στην Κοινότητα και σε τρίτες χώρες δεν διέφερε σημαντικά και ακολούθησε την ίδια τάση μεταξύ του 2005 και της περιόδου έρευνας.

43. Από την έρευνα προέκυψε ότι η συμπεριφορά του αιτούντος, συμπεριλαμβανομένων των περιστάσεων που οδήγησαν στην έναρξη της παρούσας επανεξέτασης, δεν ήταν πιθανόν να αλλάξουν στο προβλέψιμο μέλλον κατά τρόπο που θα επηρέαζε τα πορίσματα της παρούσας επανεξέτασης. Κατά συνέπεια, θεωρείται ότι οι σχετικές αλλαγές είχαν διαρκή χαρακτήρα και επομένως τα συμπεράσματα της επανεξέτασης ισχύουν για μεγάλο χρονικό διάστημα.

Δ. ΕΚΤΙΜΗΣΗ ΤΩΝ ΜΕΤΡΩΝ

44. Λόγω των πορισμάτων σχετικά με τη μη ύπαρξη ντάμπινγκ καθώς και το διαρκή χαρακτήρα των αλλαγμένων περιστάσεων, θεωρήθηκε ότι η συνέχιση της επιβολής του μέτρου στις εισαγωγές από τον αιτούντα δεν ήταν αναγκαία για την εξουδετέρωση των συνεπειών του ντάμπινγκ. Επομένως, τα μέτρα που επιβλήθηκαν με τον κανονισμό (EΚ) αριθ. 1890/2005 του Συμβουλίου σχετικά με τις εισαγωγές ΣΑΧ καταγωγής Βιετνάμ πρέπει να καταργηθούν για την εταιρεία HPV με την αντίστοιχη τροποποίηση του εν λόγω κανονισμού.

45. Ο αιτών καθώς και τα άλλα ενδιαφερόμενα μέρη ενημερώθηκαν σχετικά με τα γεγονότα και τις εκτιμήσεις βάσει των οποίων η Επιτροπή είχε την πρόθεση να προτείνει την κατάργηση των μέτρων. Δεν υποβλήθηκε καμία παρατήρηση που θα μπορούσε να επιφέρει αλλαγή των ανωτέρω συμπερασμάτων.

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Το τμήμα του πίνακα στο άρθρο 1 παράγραφος 3 του κανονισμού (EΚ) αριθ. 1890/2005 για την επιβολή οριστικού δασμού αντιντάμπινγκ στις εισαγωγές ορισμένων συνδετήρων και μερών αυτών από ανοξείδωτο χάλυβα καταγωγής Βιετνάμ αντικαθίσταται από το ακόλουθο:

Χώρα | Παραγωγός-εξαγωγέας | Δασμός (%) | Πρόσθετος κωδικός TΑRIC |

Βιετνάμ | Header Plan Co. Ltd. | 0 | A958 |

Όλες οι άλλες εταιρείες | 7,7 | A999 |

Εκτός εάν ορίζεται άλλως, εφαρμόζονται οι διατάξεις που ισχύουν για τους τελωνειακούς δασμούς.

Άρθρο 2

Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης .

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος

[1] ΕΕ L 56 της 6.3.1996, σ. 1. Κανονισμός όπως τροποποιήθηκε τελευταία με τον κανονισμό (ΕΚ) αριθ. 2117/2005 (ΕΕ L 340 της 23.12.2005, σ. 17).

[2] ΕΕ L 302 της 19.11.2005, σ. 1.

[3] ΕΕ C 206 της 13.8.2008, σ. 12.